แบงก์ไตรมาส3กำไร4หมื่นล้าน
กลุ่มแบงก์ฟันกำไรไตรมาส 3 ปีนี้ 4 หมื่นล้านบาท สินเชื่อโตปันผลวายุภักษ์หนุน
3 ต.ค. 2555

กลุ่มแบงก์ฟันกำไรไตรมาส 3 ปีนี้ 4 หมื่นล้านบาท สินเชื่อโตปันผลวายุภักษ์หนุน
บริษัทหลักทรัพย์ (บล.) กรุงศรี คาดการณ์ผลการดำเนินงานงวดไตรมาส 3 ปี 2555 ของกลุ่มธนาคาร มีกำไรสุทธิประมาณ 44.1 หมื่นล้านบาท ซึ่งเติบโต 2025% เมื่อเทียบกับช่วงเดียวกันปีก่อน 
ทั้งนี้ การเติบโตดังกล่าวเกิดจากการเติบโตของรายได้ดอกเบี้ยสุทธิ (NIM) และรายได้ค่าธรรมเนียม ขณะที่สินเชื่อรวมช่วง 8 เดือนแรก เติบโต 8.7% จากสิ้นปี 2554 เพราะความต้องการสินเชื่อเพื่อบริโภคและการลงทุนในประเทศเพิ่มขึ้น นอกจากนี้ยังมีรายได้จากเงินปันผลกองทุนวายุภักษ์ แต่การตั้งสำรองหนี้เสียอาจเพิ่มขึ้นตามการโตของสินเชื่อและความเสี่ยงเศรษฐกิจที่สูงขึ้น ซึ่งกดดันกำไรในไตรมาสนี้
สำหรับกลุ่มธนาคารยังให้น้ำหนักลงทุน “มากกว่าตลาด” แต่แนะให้ “ซื้อเมื่ออ่อนตัว” โดยให้ราคาพื้นฐานธนาคารไทยพาณิชย์ (SCB) 178 บาท ธนาคารกสิกรไทย (KBANK) 193 บาท บริษัท ทิสโก้ ไฟแนนเชียล กรุ๊ป (TISCO) 45 บาท ธนาคารกรุงเทพ (BBL) 212 บาท และบริษัท ทุนธนชาต (TCAP) 37.50 บาท
นายวรพล วิรุฬห์ศรี นักวิเคราะห์ บล.เมย์แบงก์กิมเอ็ง กล่าวว่า ผลการดำเนินงานของกลุ่มธนาคารในช่วงไตรมาส 3 ปีนี้ คาดว่ายังดีต่อเนื่อง โดยจะมีกำไรโตขึ้นจากไตรมาส 2 ปีนี้ ประมาณ 8% ซึ่งเป็นผลจากสินเชื่อที่ขยายตัวเดือนละ 1% และการบันทึกกำไรจากเงินปันผลกองทุนวายุภักษ์
สำหรับธนาคารที่คาดว่าจะมีกำไรโดดเด่นในไตรมาส 3 ปีนี้ คือ TISCO, BAY, KTB และ SCB โดยในส่วนของ KTB และ SCB จะมีบันทึกกำไรจากเงินปันผลกองทุนวายุภักษ์ประมาณ 900 ล้านบาท และ 320 ล้านบาท ตามลำดับ โดยยังคงให้น้ำหนักลงทุนกลุ่มธนาคารมากกว่าตลาด และเลือก SCB, TISCO และ TCAP เป็นหุ้นเด่น